СтӀур Далагь

СтӀур Далагь — XII - XIII виш йисара уьмуьр авур, саки виш йис дуьнядал хьайи лезги зари я. Ада уьмуьр гьалай СтӀур хуьр гилан КцӀар райондик акатзава. Заридин шиирар жагъурунихъ, сасадунихъ кьил кутурди тӀвар–ван авай журналист Этибар СтӀурви я. Шаирдин эсeрар "Лезги литературадин ирсинай" (Дербент, 2004), "СтӀурикай ктаб" (Баку,2011) тӀвар алай улубра, гьакӀни "Самур" газетдинни "ЧиРагъ" журналдин чинра чап хьанва. СтӀур Далагь, лугьунрай, чӀехи Низами Генжевидихъ галаз са девирда уьмуьр гьалай, адахъ галаз дуст хьайи кас я. Шаирди кхьенвай "Низамидиз элегияди" и фикир тестикьарзава. Лезги поэзиядиз женгчи руьгь гъайи зарини СтӀур Далагь хьанай. СтӀур Далагь лезгийрин чилерал монгол-татарар атай девирдин шагьид я. Ада вичин шиирра гъиле гапур аваз лезгийрин винел атай ягъийриз – монгол татарриз няне гузва. Анжах и шиирра чаз гьамиша ван жезвай Теймуран (Тимуран) тӀвар авач. Акунрай, СтӀур Далагь Теймуралай вилик – XIII лагьай виш йисан эвелра атай монгол-татаррин вигьинин шагьид я. СтӀур хуьре Далагьар тӀвар алай са сихил ава. И сихилдин рикӀел алама хьи, яргъал виш йисарикай сада и сихилдикай а девирдин чӀехи тӀвар-ван алай са шаир – мазан акъатнайди. Адан тӀвар Далагь тир. Сихилди Далагьан маниярни рикӀел хвенва. Дуьз я, йисар алатунивай абурун сан тӀимил, са бязи гафарни дегиш хьанва. Амма и манийрин тӀимил пай хьайитӀани ама, са и сихилдинбуру ваъ, маса хуьруьнвийрини рикӀел хвенва. ==ЭлячӀунар== * «Самур» газет, 1992-йис, №1. Категория:XII виш йисан лезги шаирар Категория:Лезги шаирар